དེ་ཡང་བོད་ཀྱི་རིག་གནས་ཀྱི་ལྟེ་གནས་དང་།སྐྱེ་འགྲོའི་སྲོག་གི་དཔུང་གཉེན།ཕན་བདེ་ཉི་ཟླ་ལྟ་བུའི་སྨན་རྩིས་ཁང་ཞེས་ཀུན་གྱི་བསྔགས་གཞིར་གྱུར་པ་འདི་ནི་བོད་རབ་བྱུང་བཅོ་ལྔ་བའི་ནང་ཚན་མེ་འབྲུག་སྤྱི་ལོ་༡༩༡༦ལོར་དངོས་སུ་བཙུགས་ནས་ད་ལྟའི་བར་ལོ་ངོ་ཧྲིལ་བོ་དགུ་བཅུ་ལྷག་འགོར་བ་དང་།དེའི་རིང་མིའི་རིགས་ཀྱི་ལུས་ཁམས་བདེ་སྲུང་དང་ནད་རིགས་གསོ་བཅོས།རྒྱུན་འཛིན་འཕེལ་རྒྱས་བཅས་ལ་ནུས་པ་བསམ་གྱིས་མི་ཁྱབ་པ་ཞིག་ཐོན་ཡོད་པར་མ་ཟད།ད་ལྟའི་བར་ནད་ཐོག་སྨན་བཅོས་དང་བོད་སྨན་སློབ་གསོ།ཚན་རྩལ་ཞིབ་འཇུགསྨན་རྫས་ཐོན་སྐྱེད་བཅས་གཞི་ཡོངས་སུ་ཚང་ཞིང་མི་རིགས་ཀྱི་ཁྱད་ཆོས་མངོན་པར་གསལ་བའི་སྨན་ཁང་རྒྱ་ཆེན་པོ་ཞིག་སྟེ་འཛམ་གླིང་ན་འཛུགས་སྐྲུན་གྱི་ལོ་རྒྱུས་ཆེས་སྔ་ཤོས་དང་།ཤེས་གྲགས་གཉིས་འཛོམས་ཀྱི་བོད་ལུགས་སྨན་པ་དང་ལག་རྩལ་མི་སྣ་ཤིན་ཏུ་མང་པོ་བཞུགས་ཡོད་པའི་བོད་ལུགས་གསོ་རིག་གི་ཤེས་ལྡན་སློབ་གླིང་ཞིག་ཏུ་གྱུར་ཡོད།དེར་སྔ་རྗེས་སུ་མཁས་དབང་མཁྱེན་རབ་ནོར་བུ་དང་།བྱམས་པ་འཕྲིན་ལས།ཚུལ་ཁྲིམས་རྒྱལ་མཚན།ཁྲོ་རུ་ཚེ་རྣམ།ཀརྨ་ཆོས་འཕེལ་སོགས་སྨན་རྩིས་ཀྱི་མཁས་དབང་མང་བོ་རིམ་པར་བྱོན་ཏེ་གཞུང་ལུགས་ལག་ལེན་སོགས་གང་ཅིར་དཔྱད་ཞིབ་དང་བརྡར་ཤ་བཅད་དེ་བོད་ཤེས་རིག་སྤྱིའི་རིན་ཐང་འདོན་སྤེལ་དང་།ལྷག་དོན་ཁོང་རྣམ་པའི་མིག་རྒྱང་ཡངས་པའི་དགོངས་བཞེས་དང་།ཐབས་ཇུས་ལ་བརྟེན་ནས་བོད་ལྗོངས་དང་།མཚོ་སྔོན།ཀན་སུའུ།སི་ཁྲོན།ཡུན་ནན་བཅས་བོད་ཀྱི་ས་ཁུལ་དང་།ནང་ལོགས།གཞན་ཕྱིའི་རྒྱལ་ཁབ་ཁག་ནས་ཕེབས་པའི་མོས་འདུན་ཅན་གྱི་སློབ་མ་མང་བོར་སྨན་རྩིས་རིག་པ་གཙོས་རིག་གནས་དག་གི་སློབ་ཁྲིད་དང་ཉམས་མྱོང་བརྒྱུད་སྤེལ།རིགས་ལམ་དང་གསང་ཚིག་མཛུབ་སྟོན།ཡ་རབས་ཀུན་སྤྱོད་དང་གཞན་ཕན་སྙིང་རྗེའི་སློབ་གསོས་ཡོངས་སུ་བསྐྱངས་ཤིང་།དེའི་སྐུ་དྲིན་ལས་ད་ལྟ་མདོ་དབུས་ཁམས་གསུམ་དང་ཕྱོགས་སོ་སོ་ནས་བོད་ཀྱི་གསོ་རིག་རྒྱུད་འཛིན་དང་།འཕེལ་རྒྱས།ཞིབ་འཇུག་བཅས་ལ་སྒུལ་ཤུགས་ཀྱི་ནུས་པ་འདོན་བཞིན་པའི་ཤེས་ལྡན་མི་སྣ་ཤིན་ཏུ་མང་བོ་ཞིག་ལ་སྐྱེས་སྟོབས་རིག་པའི་དཔལ་རྒྱས་ཏེ་འཚར་ལོངས་བྱུང་དང་འབྱུང་བཞིན་པ་ནི་ཆེས་དགའ་འོས་པའི་གྲུབ་འབྲས་སུ་མཐོང་ཐུབ་བོ།།